Udenrigsminister Anders Samuelsen (LA) vil snarest indkalde Saudi-Arabiens ambassadør i Danmark til en samtale.

Det sker efter begivenhederne i Istanbul, hvor den saudi-arabiske journalist og systemkritiker Jamal Ahmad Khashoggi blev dræbt under et besøg på sit lands ambassade.

Læs også : Erdogan om Khashoggi-mord: Det var planlagt

Ministeren fortæller til Ritzau, at han forventer at blive klogere på de nærmere omstændigheder omkring Khashoggis død.

Først efter samtalen med ambassadøren vil han overveje, om Danmark eventuelt skal foretage sig yderligere over for Saudi-Arabien.

Bliver væk fra vigtig konference

Danmark har allerede aflyst enhver officiel deltagelse i næste uges Future Investement Initiative-konference i hovedstaden Riyadh, efter at en række andre lande som USA og Frankrig har gjort det samme.

Det er en vigtig erhvervskonference, som også kaldes 'ørkenens Davos med henvisning til verdens økonomiske forum, der hvert år afholdes i den schweiziske by Davos.

Ifølge Anders Samuelsen er det et ret alvorligt signal, at Danmark i lighed med USA og andre europæiske lande bliver væk fra konferencen.